《渌水辞》
宋代·张方平

山翁貌清耸，膝横古桐弹。泛弄渌水曲，满弦流潺潺。

初调意绪微，温流动斜晖。划然响嘈嘈，秋风驾怒涛。

数声细更大，涧泉咽复快。曲终急以停，骤雨齐无声。

西壁月华白，万壑松风清。灏然太古气，使人尘虑平。

山翁弹罢抱琴去，归处一峰烟翠横。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。